Papersnake/gushiwen huggingface dataset:
和尹少稷经干
王洋（宋代）

昔年初见君，山头日卓午。
但言奉亲欢，不道作计苦。
稍稍窥藩奉，清风涤袢暑。
论文及古人，一笑乃相许。
早知没津涯，矧肯起城府。
结交得若人，渠弥有环渚。
风帆笑沉著，健足不留伫。
如何黄卷中，尚对古人语。
田间把犂锄，笔端洒风雨。
我亦正宫悬，非君更全堵，
往作九奏歌，屈指为君数，
矧今独壮年，献爵未酬旅。
古鼎太庙牲，时花落城女。
如君作文章，两壘竟安与。
露
徐寅（唐代）

鹤鸣先警雁来天，
洗竹沾花处处鲜。
散彩几当蝉饮际，
凝光宜对蚌胎前。
朝垂苑草烟犹重，
夜滴宫槐月正圆。
怵惕与霜同降日，
频繁思荐独凄然。
春词
毛滂（宋代）

雪尽牙签暖，芸生竹简香。
夜分犹乐此，定喜日舒长。
在伯沅陵俱和前诗复次韵五首
赵蕃（宋代）

班左昔成书，幽秘或未呈。
孟坚得师古，征南传丘明。
维昔西湖花，人孰知其贞。
自非处士句，世亦安得名。
闲居
齐己（唐代）

渐觉春光媚，尘销作土膏。微寒放杨柳，纤草入风骚。

睡少全无病，身轻乍去袍。前溪泛红片，何处落金桃。
游圆通寺
马仲珍（宋代）

老僧头拥雪，领客下阶行。
尽日坐山影，有时闻市声。
千峰平裹寺，一径背通城。
幽访未成返，水中新月生。
同正仲赋赪桐彩蝶
舒岳祥（宋代）

守著赪桐不为香，翩如凤子往来忙。
徘徊最爱真红色，摇曳偏垂五彩裳。
宁号孟蝉随鬓袅，莫为鬼蝶幻身藏。
惜花却似诗从性，日舞中间夜宿房。
寒食寄京师诸弟
韦应物（唐代）

雨中禁火空斋冷，江上流莺独坐听。
把酒看花想诸弟，杜陵寒食草青青。
见物便见心
张伯端（宋代）

见物便见心，无物心不现。
十方通塞中，真心无不遍。
若生知识解，却成颠倒见。
睹境能无心，始见菩提面。
至日阻风饮于转运行衙呈经父
孔平仲（宋代）

枉渚停风棹，华堂置酒壶。云低岳阳市，雪满洞庭湖。

醉眼看梅蕊，欢心合棣柎。去年今夕梦，江国面京都。
枸杞井
蒲寿宬（宋代）

四时可以采，不采当自荣。
青条覆碧甃，见此眼已明。
目为仙人杖，其事因长生。
饮此枸杞水，与结千岁盟。
送元帅移屯太仓
陆文圭（元代）

十乘元戎又启行，澄川老稚送倾城。北风吹转旌旗影，东海欢腾鼓吹声。

桑麦千村无吠犬，波涛万里息奔鲸。新年凤诏催归觐，殿内金瓯覆姓名。
赠墨客
虞堪（明代）

千金买赋不买墨，墨重万金识者稀。卿操绝艺待良史，著弊江南旧布衣。
青山
史弥宁（宋代）

青山见我喜可掬，我喜青山重盍簪。
石鼎车声煎玉乳，竹炉云缕试花沉。
三杯暖热渊明酒，一曲凄清叔夜琴。
莫怪相看能冷淡，交游如此却情深。
桃溪
鲁铎（明代）

世路悠悠已倦游，桃溪深处草堂幽。
东风自解幽人意，不遣飞花逐水流。
乡举同年会集武学得请字
程敏政（明代）

昔在京闱士，名录亦焕炳。偻指十六年，散居星耿耿。

离合苦不常，相顾惜萍梗。薄言酒一卮，温此旧盟冷。

武庠国东隅，良会惜幽屏。矧当履长节，君子受初景。

居然杂遝来，曾靡费招请。乃知同袍人，不啻共庐井。

笑谈既款浃，丰度益修整。辴然觥筹交，纷彼丝竹骋。

浮生大块中，取乐几俄顷。天寒白日速，华烛坐堪秉。

明明尊俎间，我愿事箴警。学哉加进修，仕者效忠鲠。

务令吾榜人，一一尽苕颖。松节坚平生，蔗味期晚景。

犬马齿最卑，窃禄秘书省。悠悠附骥心，阳春愧歌郢。
挽宁宗皇帝章六首
王迈（宋代）

至道天同大，清心水不浑。
六宫行幸少，尺宅炼真存。
厌代金鉴殿，收魂玉帝垣。
星辰罗上界，还奉太微尊。
和圣俞农具诗十五首其十耒耜
王安石（宋代）

耒耜见於易，圣人取风雷。
不有仁智兼，利端谁与开。
神农后稷死，般尔相寻来。
山林尽百巧，揉斲无良材。
赠紫岩潘庭坚四首
白玉蟾（宋代）

我穿双不借，已办一莫难。
背剑嗟鏽铗，腰瓢独金丹。
岁晏乃得子，劳作青眼看。
行矣各努力，岁月飒已残。
有怀前人
赵抃（宋代）

稽岭楼台真旷绝，武林风物竞豪华。两川对望音题数，一水中豪会晤差。

东海渺茫排岛屿，西陵依约露人家。元和赓唱今犹古，此乐情怀岂有涯。
皇太后挽歌
薛居宝（宋代）

夹日光先业，寒星聚夜台。
慈名千古得，哀诏九天来。
地底鸡人少，云中鹤使催。
宫门芳草遍，从此不须开。
糖多令
黎廷瑞（宋代）

月涧禅师不应，放棹东湖，夜色皎然。见心用龙洲少年游韵赋词，因次韵

回棹百花洲。迢迢碧玉流。听笛声、何处高楼。如此江山无此客，虽有酒、奈何秋。

呼月出云头。问渠能饮不。笑人间、元自无愁。可惜月翁呼不出，呼得出、载同游。
宫词 其十九
王仲修（宋代）

帘垂珠阁对遥津，燕罢芳菲已半春。四部笙歌初散后，花前红烛引妃嫔。
扬子江楼
孙逖（唐代）

扬子何年邑，雄图作楚关。江连二妃渚，云近八公山。

驿道青枫外，人烟绿屿间。晚来潮正满，数处落帆还。
题王鹏梅金明池图
张圭（宋代）

万棹齐奔竞出头，锦标夺得志应酬。吴侬识此争先著，一度赢来便可休。
和杨铁庵送子监镇之任韵五首
姚勉（宋代）

文章世家难，有子夫何忧。
吾亦有青毡，未作菟裘谋。
驽鞭不及骥，汗喘徒呀齁。
愿随君后尘，击楫江中流。
塞上春感 其二
俞耀（清代）

岁暮高吟《宝剑篇》，短衣盘马忆当年。关中苍莽风云地，陇上飘飖雨雪天。

羽箭自传青海外，音书谁寄玉门前。敦煌此去皆烽火，仍是君王旧拓边。
奉期龙塘惺厓特峰三君重游石莲
罗洪先（明代）

身世能将视片云，岩栖岂必魏元君。夕窥萝月时留影，朝听溪禽自笑群。

屋似披襟中野处，石如浮梗乱波文。朅来不信通灵地，且试浮香坐夜分。
鹧鸪天·楚楚吾家千里驹
张孝祥（宋代）

楚楚吾家千里驹。老人心事正关渠。风流合是阶除玉，爱惜真成掌上珠。纡彩绶，荐芳壶。老人还醉弟兄扶。问将何物为儿寿，付与家传万卷书。
圣善阁送裴迪入京
李颀（唐代）

云华满高阁，苔色上钩栏。
药草空阶静，梧桐返照寒。
清吟可愈疾，携手暂同欢。
坠叶和金磬，饥乌鸣露盘。
伊流惜东别，灞水向西看。
旧托含香署，云霄何足难。
次韵吉老十小诗
黄庭坚（宋代）

学似斲轮扁，诗如饭颗山。
室中余一剑，无气斗牛间。
秋庭午吏散
王安石（宋代）

秋庭午吏散，予亦归息偃。
岂无嘉宾客，欲往心独懒。
北窗古人篇，一读三四反。
悲哉不蚤计，失道行晼晼。
过故人赵参议饮时以病归
王世贞（明代）

当年紫马去长安，岂谓风尘早挂冠。丛桂长谣明月夜，据梧清枕白云寒。

共思河朔诸贤饮，还问平原十日驩。我醉欲为歌伏枥，恐令如意碎琅玕。
列子御风图
徐渭（明代）

旬馀身在遥空，一叶枝辞芳树。若教风歇青蘋，试问人归何处。
闻张师德状元登第因以寄贺兼呈梁固状元
魏野（宋代）

科场消息到柴扉，皇宋风流事要知。
封禅汾阴连岁榜，状元俱是状元儿。
杂题 其三
韩淲（宋代）

瓶粟欲罄败絮少，三咽玉池吾养玄。是中止可浣便腹，世运密移空推迁。
岁旦勉田邻
蒲寿宬（宋代）

岁律从新泰道亨，出门欣见麦青青。
已无关外石壕吏，遥望城头紫气星。
往事莫追由世数，宽恩频下为生灵。
而今颇觉农为重，说与村村父老听。
书余旬甫诗册后
彭瑞毓（清代）

冬寿沈沦江湖里，孝长黄楼皆早死。山川黯淡风流歇，吾楚才早今已矣。

旬甫读书破万卷，旬甫游踪涉万里。两袖清风一卷诗，泰华之云东海水。

当是造物不欲坠斯文，故发英奇特生子。又不令子乘雕鹗，冠獬豸，穷途偃蹇老其身，侘傺悲歌谁实使。

昨日乘兴来长安，今朝掩面归桑梓。吁嗟乎！先生遭际只如此，我辈立朝纡青紫。
和友人中秋
张嵲（宋代）

秋来未省举杯频，却扫空山绝众宾。寂历平林方陨叶，扶疏丹众独生春。

天高地迥轮当午，露白星稀夜向晨。闻道开樽成浪语，不妨聊作独醒人。
送赵清臣宰姚江
楼钥（宋代）

妇家故步懒重寻，藏拙年来恐不深。
短棹有时乘兴去，径登竹所听鸣琴。
送喻叔奇工部知括苍二首
张镃（宋代）

自复林湖隐，相从却恨稀。
梅花年后白，江水去边肥。
世态纷纷改，交心特特违。
暖晴当送别，敢望款柴扉。
题李君孟臣玉照
郑国藩（清代）

我法本无相，孰为君写貌。念珠双手拈，布衲一身罩。

秋水湛精神，独立若凝眺。远望信俨然，近观宛迫肖。

四大原假合，何取容光照。岂果色是空，不妨惟心造。

是盖有真机，谁识个中妙。问君君不言，相视但一笑。
秋日遣怀
陆游（宋代）

秋夜坐东窗，残雨时一滴。
四壁无人声，心境两虚寂。
吾方游物初，超然谢形役。
一毫傥未尽，何往非勍敌。
闲情二首
贺铸（宋代）

秋风动朱箔，流尘污鸳绮。
念昔合欢人，两心今万里。
冰霜变松竹，况复如桃李。
欲寓相思文，无多右军纸。
鹧鸪啼怀林十二谪后
王恭（明代）

鹧鸪啼，声钩辀，空林积雨寒萧索。黄茅岭上几人行，绿树村南万花落。

鹧鸪啼，声格磔，谁使霸陵游，翻成夜郎别。惆怅偏伤行路心，苦道行人行不得。

昨忆王门闻曙鸡，今朝愁听鹧鸪啼。驿楼宫树曾不悟，旅舍邮亭应始知。

鹧鸪啼，草凄凄。长淮路，去弗迷。
咏酥
杨万里（宋代）

似腻还成爽，才凝又欲飘。
玉来盘底碎，雪到口边销。
翻香令 暮春偶感
江珠（清代）

绿肥红瘦蝶蜂慵。捉花留絮恨匆匆。试倩一帘香雨，几缕茶烟，阑住东风。

有情争似可怜虫。愿消智慧变痴聋。博得酒酣饭饱，好懵腾，归去黑甜中。
诸公载酒贺余休致水村农卿有诗次韵
刘克庄（宋代）

圣世鸟巢可俯窥，乞身岂必避危机。
牛车径驾史儋出，麟笔曾嘉季友归。
迂叟相邀入真率，乖崖安肯慕轻肥。
山林深密云天远，存阙心宁不可矶。
尤延之检正直庐窗前红木犀一小株盛开戏呈延之
杨万里（宋代）

水沈国里御风归，栗玉肌肤不肯肥。元是金华学仙子，新将柿叶染秋衣。

不应装束追时好，无乃清癯悔昨非。为妒尤郎得尤物，故将七字恼芳菲。
渡兴乐江望祝融
林用中（宋代）

今日溪云迷小槎，层层锦浪映晴霞。
须臾直至前村去，遥望群峰真可夸。
新植花开
韩琦（宋代）

去岁栽花遍小栏，只忧芳艳不禁寒。年来醉赏春风里，无限边人见牡丹。
踏莎行·红药香残
李淛（宋代）

红药香残，绿筠粉嫩。春归何处寻春信。绣鞍初上马啼轻，举头便觉长安近。别酒无情，啼妆有恨。山城向晚斜阳褪。清江极目带寒烟，锦鳞去後凭谁问。
拟寒山寺 其一二四
释怀深（宋代）

人生如下棋，机巧未尝已。劫劫只图生，忙忙惟怕死。

路头既错了，心眼亦虚弃。不荐这一着，对面若千里。
送王秉衡道长出按陜西分韵得独字
李学曾（清代）

有客秣骢马，豸冠被朱服。驾言将何之，先声动华麓。

曾飞玉堂翰，更累青琐牍。历亲郡县政，民瘼尽耳目。

所遭异坦阻，平生耿介独。行行届高秋，风霜共洁肃。

狐狸安足问，豺狼敢当陆。按辔渭水滨，雨馀桑麻绿。

我为西人喜，重受清平福。
送曾谹父还朝十首
曹勋（宋代）

借寇何能共此邦，离怀未易寸心降。
惟将老泪逐梅雨，流入玉溪同一江。
闻娟净丧妾寄问
陈曾寿（清代）

投边岁月苦骎骎，相对惟看鬓雪深。晚岁著书成噩梦，多生偿债剩伤心。

还山已分身无望，远世仍嗟祟易侵。待与煎茶留夜话，鳏鳏羁绪再追寻。
题杨达可梅楼二首 其二
萧立之（宋代）

先生豪气元龙似，眉骨凛凛闽山秋。从渠俗子卧地下，不是梅花不上楼。
偈颂一百零九首
释可湘（宋代）

嗟末法，恶时世。
谕之向上关。略不点头。
说及龙华会，何曾抽采。
但见埯撒花萦苗米，恼得头白，
逼得面黄。留香一钵饭，
浑是皱眉粮。今岁上供银未解，
来年新底又催纲。归堂快合休粮方。
枉系二首
沈佺期（唐代）

吾怜曾家子，昔有投杼疑。吾怜姬公旦，非无鸱鸮诗。

臣子竭忠姬，君亲惑谗欺。萋斐离骨肉，含愁兴此辞。

昔日公冶长，非罪遇缧绁。圣人降其子，古来叹独绝。

我无毫发瑕，苦心怀冰雪。今代多秀士，谁能继明辙。
出居十六咏·草堂
方岳（宋代）

烟低一片春，留与贫受用。
阿连自能诗，吾衰不复梦。
壬戌1922五月十八日为菽庄林先生偕德配龚夫人四十有八双寿闰五重庆诗以祝之 其一
汪春源（清代）

忆昔甲寅逢闰夏，于今八载又张筵。
画眉京兆闺房韵，点颔汾阳福寿全。
诗笔风流主坛坫，梅花眷属总神仙。
园亭真率罗耆旧，洛社温公最少年。
和新城尚书凤翔府韵
杨煜曾（清代）

渭水无情日夜流，南山拱处古皇州。野人坞下风依旧，凤女台前露未秋。

斜谷戍关空设险，陈仓卖酒且浇愁。乱鸦残日频搔首，新月窥人吐半钩。
宿善法寺二首 其二
孙觌（宋代）

雪涨春光动，云归暮坞深。岩栖尘不到，禅貌老难侵。

野虎风生啸，哀猿月伴吟。荒鸡号五点，说尽落星心。
三部乐（情景）
苏轼（宋代）

美人如月。乍见掩暮云，更增妍绝。算应无恨，安用阴晴圆缺。娇甚空只成愁，待下床又懒，未语先咽。数日不来，落尽一庭红叶。

今朝置酒强起，问为谁减动，一分香雪。何事散花却病，维摩无疾。却低眉、惨然不答。唱金缕、一声怨切。堪折便折。且惜取、少年花发。
柳闳展如子瞻甥也其才德甚美有意于学故以桃
黄庭坚（宋代）

柳君文武甚，睨视万人豪。
老气鼓不作，卷旗解弓刀。
上为朝阳桐，下为涧溪毛。
囊中有美实，期子种蟠桃。
雪中过分水岭六首 其一
李纲（宋代）

寒云漠漠雪霏霏，正是行人度岭时。密洒峰峦开玉府，乱妆林岭发琼枝。

步高渐入烟霄路，望远都迷涧壑姿。回首江乡何处是，断蓬飘梗不胜悲。
金陵怀古四首 其一
李纲（宋代）

六代兵戈王气销，山围故国自周遭。豪华散灭城池古，人物摧残丘冢高。

阜转蟠龙翔宝塔，洲分白鹭涌云涛。悠悠世事都如梦，且对金樽把蟹螯。
挂树藤
费冠卿（唐代）

本为独立难，寄彼高树枝。蔓衍数条远，溟濛千朵垂。

向日助成阴，当风藉持危。谁言柔可屈，坐见蟠蛟螭。
正月三日骤暖多稼亭前梅花盛开四首
杨万里（宋代）

初开犹见蔕和心，今日来看花满林。
日照一团都是雪，更无红蜡与黄金。
卫艳词
崔国辅（唐代）

淇上桑叶青，青楼含白日。比时遥望君，车马城中出。
天宁寺天风海月楼
朱朴（明代）

水竹西林台殿隈，平地涌出高崔嵬。南山苍翠可揽结，下方城郭相萦回。

天风垂帘白云散，海月到枕寒潮来。倚阑中夜发清啸，声入乱峰嵓谷摧。
木山
陆游（宋代）

枯楠千岁遭风雷，披枝折干吁可哀。
轮囷无用天所赦，秋水初落浮江来。
嵌空宛转若耳鼻，峭瘦拔起何崔嵬。
珠宫贝阙留不得，忽出洲渚知谁推。
书窗正对云洞启，丛菊初傍幽篁栽。
是间著汝颇宜称，摩挲朝暮真千回。
天公解事雨十日，洗尽泥滓滋莓苔。
一丘一壑吾所许，不须更慕明堂材。
游仙窟诗 代蜂子答十娘
张文成（唐代）

触处寻芳树，都虑少物华。试从香处觅，正值可怜花。
颂古九十八首
释印肃（宋代）

潦倒禅和足指天，被玄悬得到连颠。
随声逐色非明眼，觌面全包更没言。
赠高眼陈相士
姚勉（宋代）

请君着眼相吾梅，自是群芳合逊魁。
但有一般难相处，玉堂也似竹篱开。
女竹枝歌
陈杰（宋代）

南园一株雨前茶，阿婆手种黄玉芽。
今年团栾且同摘，明年大姊阿谁家。
浣溪沙·桂
吴文英（宋代）

曲角深帘隐洞房。正嫌玉骨易愁黄。好花偏占一秋香。
夜气清时初傍枕，晓光分处未开窗。可怜人似月中孀。
武夷七咏 其七 丹灶
朱熹（宋代）

仙人推卦节，炼火守金丹。一上烟霄路，千年亦不还。
瓶里桃花
张明中（宋代）

折得蒸红簪小瓶，掇来几案自生春。
珠唇绛口都开了，始信桃花解笑人。
登太华顶
赵本扬（清代）

客梦千峰落，天门五月寒。风声连岳动，云色渡河看。

绛露仙人掌，青松太古坛。还从回首望，东北是长安。
送严维尉河南
钱起（唐代）

蕙叶青青花乱开，少年趋府下蓬莱。甘泉未献扬雄赋，

吏道何劳贾谊才。征陌独愁飞盖远，离筵只惜暝钟催。

欲知别后相思处，愿植琼枝向柏台。
梅花集句 其三十六
李龏（金朝）

遮莫江头柳色遮，随风好去落谁家。江春不肯留归客，马踏春泥半是花。
生公讲堂
何麟（宋代）

平地涌岩壑，棱层惊大雄。
何曾远人世，直欲傍天宫。
白虎威灵在，赤乌缘影空。
生公能说法，音与塔铃同。
呈张敏叔
徐积（宋代）

子善居官事可宗，淮西声誉接淮东。皆知所识明无敌，两主斯淮敏有功。

丽赋总应输老匠，清诗恰好送秋风。便乘急棹辞谯守，酌酒仍吟塞上翁。
僮有弹鹭置池上者予解其缚纵之而不去盖不饮
方岳（宋代）

烟藤羃羃惊蛇蛰，雪羽飞飞群鹭集。
相莜抱子林欲深，经始营巢茅未葺。
衔枚适与恶少逢，落弹不虞奇祸及。
毳残玉点偶赊死，颈曲银钩竟遭执。
急呼解缚纵使归，胡自拘囚长竚立。
白苹久失鸿雁洲，红豆不窥鹦鹉粒。
申胥并日负秦庭，庄舄愁吟思越邑。
云何垂翅但摧颓，岂欲言情辄於悒。
子其休矣勿介介，山曰归哉宁汲汲。
放之云壑卧萝茑，期以春皋伴蓑笠。
临去一语更丁宁，从此谨毋轻出入。
咏细雨诗
萧绎（南北朝）

风轻不动叶，雨细未沾衣。入楼如雾上，拂马似尘飞。
虢中酬陕西甄判官见赠
岑参（唐代）

微才弃散地，拙宦惭清时。白发徒自负，青云难可期。

胡尘暗东洛，亚相方出师。分陕振鼓鼙，二崤满旌旗。

夫子廊庙器，迥然青冥姿。阃外佐戎律，幕中吐兵奇。

前者驿使来，忽枉行军诗。昼吟庭花落，夜讽山月移。

昔君隐苏门，浪迹不可羁。诏书自征用，令誉天下知。

别来春草长，东望转相思。寂寞山城暮，空闻画角悲。
良遂见麻谷赞
释智遇（宋代）

以梵夹，对净瓶。
一字不挂眼，常转如是经。
寄天津范自牧观察
嵇曾筠（清代）

有母常教独倚闾，显扬无计愧何如？南溟鹤唳归华表，吴地冰霜逼岁除。

傥忆通门重启事，定教伏阙上遗书。忠魂已化苌弘碧，雪涕君恩浩荡初。
马上见卖白莲者三首
陈造（宋代）

东荡花清晨，西湖渺无津。
凉荷引天远，极目妆面新。
鸣榔与鼓枻，彼岂寻芳人。
香风漂我舟，领略不及宾。
当时赏花句，兴在迹已陈。
歌似冰玉友，花面俱回春。
集句 其十四
闻人祥正（宋代）

珠帘约住牡丹风，金殿香销翠绮栊。

应作巫阳春梦句，日高犹睡绿窗中。
严十八郎中在郡日改制东南楼因名清辉未立标榜…寄严
白居易（唐代）

严郎置兹楼，立名曰清辉。未及署花榜，遽征还粉闱。

去来三四年，尘土登者稀。今春新太守，洒扫施帘帏。

院柳烟婀娜，檐花雪霏微。看山倚前户，待月阐东扉。

碧窗戛瑶瑟，朱栏飘舞衣。烧香卷幕坐，风燕双双飞。

君作不得住，我来幸因依。始知天地间，灵境有所归。
赠萍乡道士
文天祥（宋代）

道上观行人，半似重相见。
古云性相近，性岂不如面。
万形本一性，万心方一殊。
世固难绝圣，亦恐难绝愚。
有送
姜夔（宋代）

怜君归橐路迢迢，到得茅斋转寂寥。
应叹药栏经雨灶，土肥抽尽缩砂苗。
示汪居士
释崇岳（宋代）

参祥悟道梁泥沙，见佛与祖生冤家。
破尘破的栽荆棘，壁立万仞有譊讹。
也大差，也大差，
一刀两段，火里莲花。
十分无伎俩，处处有生涯。
戏题四老堂十首 其八
张守（宋代）

多病经时不著冠，岸巾长对倦云闲。年来衰谢交游绝，靖节柴门不用关。
题太仆廨舍
潘希曾（明代）

官寺东头数亩宫，两年栖息足帡幪。白云户牖群山合，绿水池帡曲径通。

花木不殊吾土好，茅茨犹有古人风。天涯吏隐惟迂拙，满壁题诗不务工。
观集芳园
张炜（宋代）

千步入修廊，犹闻碧雾香。
风翻宫襭紫，菊染御袍黄。
亭宇丹青老，笙歌岁月长。
上皇临幸少，书圃自翱翔。
赠阖门潘舍人
徐珩（唐代）

清跸声中玉笋班，五云光裹侍天颜。
至尊端拱通明殿，上阖来从饭颗山。
旄节行将千骑去，鬓须全未一根斑。
朝回两袖香烟满，应有诗留雉扇间。
长柳
王勃（唐代）

晨征犯烟磴，夕憩在云关。
晚风清近壑，新月照澄湾。
郊童樵唱返，津叟钓歌还。
客行无与晤，赖此释愁颜。
雁
佘五娘（明代）

楚水湘云道路长，几年无梦到衡阳。西风老尽湖田粟，冻啄沙头一夜霜。
次韵史主簿雨夜见寄
乐雷发（宋代）

水长许田溪，春寒入竹扉。
几人听夜雨，惟我怯单衣。
树罅青灯耿，篱根白菌肥。
明朝有忙事，推枕问渔矶。
题南海神祠前观澜亭
曾丰（宋代）

巨灵开辟遗遐观，沙界之濒碧水珠。
外国连天疑信晨，前山点水有无间。
眼前群有自起灭，心与太空相往学。
至止归欤何所得，心犹有剩觉空悭。
酬施先辈
孟简（唐代）

襄阳才子得声多，四海皆传古镜歌。

乐府正声三百首，梨园新入教青娥。
如梦令 其一
白居易（唐代）

前度小花静院，不比寻常时见。见了又还休，愁却等闲分散。

肠断，肠断，记取钗横鬓乱。
云门匡真禅师画像赞二首
释德洪（宋代）

见流滔天，公峙如山。壁立万仞，捍其狂澜。可望而却，不可览攀。

犀颅虎眸，美髯绕颊。云辞电机，霹雳为舌。邪宗堕倾，魔胆破裂。

须臾清明，光风霁月。丛林驴骡，蹴踏龙象。不可系羁，逸气迈往。

我不得济，大地是浪。忽然现前，清机历掌。阿罗汉有，三毒捺落。

迦没把柄，咄哉黄面。浙子一生，吃著不尽。
寄高象州
项安世（宋代）

闻向君王乞象州，只贪州宅有高楼。
山西日薄老无瘴，海外风来早见秋。
蟋蟀已非今角匠，鹧{左石右鸟}犹是旧亭侯。
南崖石壁宽多少，题偏新诗意未休。
间适
梅以燕（清代）

绝无尘处敞云扉，因病翻能久息机。求仲傥来堪破闷，少文孤往辄忘归。

幽禽过午啄花片，老树经春换藓衣。长物那关身死后，古来名士谢宏微。
哭杨吏部通老
刘克庄（宋代）

白首除郎已晚哉，民间桑柘手亲栽。
盖棺只着深衣去，行李空担语录回。
主祭遗孤犹未冠，著书残藁漫成堆。
可怜薄命飘蓬客，虚事江西莫府来。
丑奴儿慢 隋常丑奴墓志，次蔡友古韵
吴湖帆（清代）

风姿绝世，秀骨停匀潇洒。看细笔、游丝缕缕，散采如霞。

伴侣飞琼，美人轻把蛾眉画。崔邕声价，张玄品第，萧敷流亚。

烹焙赏碑，味泉评帖，夜窗清话。想当日、隋疆勋业，六朝豪华。

逞雄兵、将军白发老天涯。崇宁壁败，开皇石泐，片纸传家。
和渊明祠
释道璨（宋代）

一寸归心酒得知，门前官道是危机。
道傍也有人归去，不似先生真个归。
夜过伯初见三弥案头有司马景和碑内夹和字五古一首三弥作也喜而赋赠将索损轩同年和以张之
陈琇莹（清代）

故人有子字三弥，七岁能为五字诗。肯共而翁逃宋派，不妨学字得其皮。

避兵也署陶江集，临帖居然北魏碑。致语写经老居士，他年三舍避偏师。
长葛道中作寄侍读梅给事
宋祁（宋代）

仲春告言归，道次古长葛。
水穷既舍舟，仅具始脂辖。
南登高原既，天宇莽庨豁。
溱冀澹无波，芣騩森相轧。
春鸠日夜鸣，阳膏浅深达。
田畯挈壶浆，稚子勤襫襏。
驱牛洒先稑，趣车载输秸。
郊柘色欣欣，梢溝流活活。
县官恩泽美，农节未尝夺。
贤牧谨诏书，民隐罔遗察。
射蠲赘聚劳，赋检诛求猾。
我亦占一尘，闻兹慰饥渴。
矢诗虽不多，要附许风末。
杂诗三首 其二
王良臣（金朝）

老子平生酷爱閒，天教行处得禅关。粥鱼敲落檐头月，犹在梅花醉梦间。
挽田间先生诗二首 其二
韩菼（清代）

长楫诸公折角巾，头衔不屈旧词臣。三千上客曾倾坐，百尺高楼好置身。

自下羊昙华层泪，每安杜甫草堂贫。灵床寂寞琴弦断，絮酒南州只一人。
古意效东野二首
张耒（宋代）

扇不风自凉，身不兰自香。
深居不出门，幽独更清扬。
为鹊栖君树，为燕巢君堂。
不食亦可饱，况乃餐辉光。
夜来同诸公泛舟湖中乐甚因更潭名作北湖乃作
吴芾（宋代）

北山万仞罗翠屏，下有湖水镜面平。
山影静倒千丈碧，波光冷浸一天星。
自有此湖知几岁，居人日日常经行。
但知湖水鸭头绿，谁人向此含幽情。
我来正值秋容媚，野旷天空风物清。
烟横木末斜阳晚，云散溪头明月升。
放舟直入波深处，水鸟窥人元不惊。
天晴水暖鱼亦乐，时见泼刺波间鸣。
持竿举网忽有得，满座欢呼山岳倾。
水面黄花更堪爱，盈盈伫立如聘婷。
栗玉簪头红一点，随风翠带还相萦。
兴来不觉千钟尽，众宾皆醉无一醒。
渔榔敲罢棹歌起，十里犹闻笑语声。
谪仙死后无此乐，我今此乐真难并。
人生适意未易得，此湖从此宜知名。
要配北山长杯朽，酹酒更告山之灵。
我欲结茅湖上住，尽使湖光入户庭。
枕流漱石过一世，不妨清处时濯缨。
更酿此湖作春酒，招我四海良友朋。
夜夜翩舟同载月，樽前吹笛到天明。
一翦梅（梅）
丘崈（宋代）

潇洒佳人淡淡妆。特地凌寒，秀出孤芳。雪为肌体练为裳。韵处出姿，不御铅黄。

古样铜壶湿篆章。浅浸横斜，净几明窗。何妨三弄点苔苍。但有疏枝，依旧清香。
偈颂七十六首
释师观（宋代）

圣因古兰若，湖边绝潇洒。
知他几百年，已属斯人也。
方城陪诸兄坐心远亭
陈与义（宋代）

客中日食三斗尘，北去南来了今岁。
暂时亭中一杯酒，与兄同宗复同味。
博山云气终日留，竹君萧萧不负秋。
世路明年傥无故，却携藜杖更来游。
暑雨遂如深秋
张嵲（宋代）

炎蒸成积雨，异候无寒暑。
睡觉无余声，清灯翳复吐。
长年遭丧乱，万事其谁语。
愒日阅流年，茫然忘去取。
谅无经世心，还山艺禾黍。
张三馆有前岁赴举时题字处作 其二
刘敞（宋代）

暂怀印绶过家庭，车马骖驔去路轻。自为綵衣生意气，敢将昼锦比光荣。
明日同数公复登山忽闻履声乃审知也携和诗三篇来复用韵作一首
赵蕃（宋代）

松间谡谡冲浮埃，跫然谁能为余来。凭高所历故已下，得君更觉争崔嵬。

兹山不到近十载，频日能来已再回。人生万事每如此，而欲取必真愚哉。

袖衔文书辱持似，快读不待纸尾开。金声讵须掷地出，隐隐自杂山风哀。

吾曹用意果痴绝，非尔何以娱岁月。明当举似子王子，不但慰归仍赋别。
晓发富阳县
方回（元代）

长山礲石片帆斜，小雨初晴日眩沙。
回首遥看富阳县，青烟低罩一丛花。
临江仙 同杨魏村少参登桐君山
万士和（明代）

睡里钓台相失，寻仙且上桐山。乱峰环合碧波寒。

笑携黄鹤伴，乱坐白云间。二十年前游处好，趋庭犹忆红颜。

而今狼藉鬓垂斑。西风衰草外，长啸下松关。
登法云寺
赵汝鐩（宋代）

云林拥深寂，山寺倚崔嵬。
童子请先坐，师僧恐便回。
庭黄霜到橘，阶绿雨滋苔。
挂树猿相玩，呼之却下杰。
感昔游
沈辽（宋代）

江南二月春山生，不如春草满山青。江南故人半不在，不如春山似有情。

三年放逐三湘客，今日归来头欲白。欲寻旧游心更懒，青山闭门长寂寂。
简周允升三首
赵蕃（宋代）

春来多睡思，茗椀亦时须。
不敢家园乞，芭蕉有剩无。
寄孙元忠 其二十三
孔平仲（宋代）

秋来相顾尚飘蓬，兼泛沧浪学钓翁。钟鼎山林各天性，知君才是济川功。

万里寒空只一日，会是排风有毛质。攀龙附凤势莫当，莫度清秋吟蟋蟀。
云门寺
王铚（宋代）

青山春又到，白发策乌藤。
已是他乡客，还同寄住僧，
瘦松黏冻雪，流水带寒冰。
更觉苍崖路，云深不可登。
句
谌祜（宋代）

雁寒景落三山月，骑俊神通万里城。
之永和小憩资寿寺
杨万里（宋代）

石子密铺迳，竹茎疏作行。
不缘憩驺仆，几失此山房。
佛像看都好，林花静自香。
未须清兴尽，归更备僧床。
和人三首 其三
李之仪（宋代）

荆溪风物记当时，吹絮河豚下箸迟。绿满金田朝应供，红残朱槛夜论诗。

幅巾已托遗民后，杓柄犹怀象骨疑。早晚云间见金臂，空悬翠竹漫抽枝。
昭怀皇后挽歌词二首 其二
葛胜仲（宋代）

寂寞崇恩殿，飙轮去弗还。尊名千古外，显册两朝间。

座冷金釭暖，香消玉釜閒。神游返姑射，脱屣谢尘寰。
寄崇梵僧
王维（唐代）

崇梵僧。
崇梵僧。
秋归覆釜春不还。
落花啼鸟纷纷乱。
涧户山窗寂寂闲。
峡里谁知有人事。
郡中遥望空云山。
相和歌辞 子夜警歌二首
陆龟蒙（唐代）

镂椀传绿酒，雕炉熏紫烟。谁知苦寒调，共作白雪弦。
华之高寿鲁斋先生七十
金履祥（宋代）

于时阿衡，一德之书。
于时尚父，犹磻之居。
黄头郎
李贺（唐代）

黄头郎，捞拢去不归。
南浦芙蓉影，愁红独自垂。
水弄湘娥佩，竹啼山露月。
玉瑟调青门，石云湿黄葛。
沙上蘼芜花，秋风已先发。
好持扫罗荐，香出鸳鸯热。
宴柏台
陈翊（唐代）

华台陈桂席，密榭宴清真。柏叶犹霜气，桃花似汉津。

青尊照深夕，绿绮映芳春。欲忆相逢后，无言岭海人。
李勣引谚别张文瓘
佚名（唐代）

千里相送，终于一别。
眼儿媚·林下闺房世罕俦
纳兰性德（清代）

林下闺房世罕俦，偕隐足风流。今来忍见，鹤孤华表，人远罗浮。
今年定不禁哀乐，其奈忆曾游。浣花微雨，采菱斜日，欲去还留。
游白马寺
张耒（宋代）

秋林转层崖，步踏落叶响。
森森夹路竹，矗矗羽林仗。
精庐隐深坞，门启台殿敞。
累累霜果悬，落落寒木壮。
房深灯火暖，纵饮颇酣畅。
山寒夜已深，岭白月微上。
天明寺南去，幽路隘而昉。
林分径忽断，浅涧阔逾丈。
崩奔被涧石，大小非一状。
丸丸列囷廪，落落排瓮盎。
鸣泉走石罅，联络弄清涨。
喧颓竞飞漱，派泻或平漾。
群行命朋俦，困息植吾杖。
沿松见奇鼠，石蟹侑朝饷。
深行耳目静，挤险谁复让。
寒联老木阴，暖值丹崖旷。
秋晖堕平野，暮鸟啼青嶂。
徜徉未知返，欲去意先怆。
膏粱与薇蕨，美恶随所尚。
当其两自得，厌满绝余望。
乃知山林乐，岂为隐者妄。
况吾不事事，枯槁理则当。
遑遑施仁义，此固圣贤量。
我自沮溺徒，疏顽安可强。
枕上作
范成大（宋代）

绕枕蚊相聒，翻釭鼠自忙。
早衰秋梦乱，不寝晓更长。
赋拟骚人屈，吟成病客庄。
安心无可觅，随处且为乡。
满江红（寄赵文仲、南仲领淮东帅宪）
吴潜（宋代）

岳后湘灵，曾孕个、擎天人物。临古岘、纶巾羽扇，笑驱胡羯。护塞十年高叔子，出师一表侪诸葛。有孤忠、分付与佳儿，真衣钵。

刘家骥，驰空阔。薛家凤，飞横绝。比君家兄弟，可能豪杰。草木声名如电扫，毡裘心胆闻风折。待安排、江汉一篇诗，归来说。
斜日二首
张耒（宋代）

斜日归钱暑，秋容淡太虚。
闲云工变易，片月自清孤。
淹泊年华工，凄凉岁事余。
时违自朴拙，兴懒日萧疏。
阮籍慵耽酒，文园病著书。
簪缨非草野，江海得樵渔。
题李梦发摇碧堂
王之道（宋代）

群山俯平湖，冰壶浸蒲壁。
奫沦五千顷，岝峉一万尺。
苍松偃旌盖，翠竹林剑戟。
纤尘不可到，湛湛见沙碛。
诗人嗜好异，方寸富泉石。
堂成欲临赋，牋管罗几席。
偶然对涟漪，微风缓摇碧。
高吟寓动静，真尝废晨夕。
璇题壮檐楹，玉轴走宾客。
清商入葱蒨，积雨洗炎赫。
翱翔下幽鹭，从容出圆鲫。
穿荷过独舸，傍柳倚轻策。
此兴复不浅，何日当有获。
君方事閒放，佳处勿轻掷。
明年谷鸣驺，金闺遂通籍。
题汤松年画卷 其一
仇远（元代）

貌得人间真乘黄，曹将军后有韦郎。奚官牵挽犹西望，似忆春风苜蓿长。
泊舟会川县宰亓暄岩
田霢（清代）

此地不知谁作宰，即知欲访恐生嗔。多君官久情如旧，陌路犹能识故人。
夏生荫堂 其三
曹家达（清代）

三千里外滞音书，蓦地相逢九月初。尘迹叨陪徐稚榻，旧文全替子云居。

险摹关隘风惊牖，閒话沧桑月在庐。前路知音曾不远，未应弹铗唱无鱼。
游南山晚归二首 其一
范浚（宋代）

乐事惬幽讨，闲情便旧游。梳风修竹晚，挂日老枫秋。

一饱桑门饭，百忘尘世忧。萧条茅屋下，可以纵冥搜。
题象山县栖霞观应真亭简住持张弱士
宋伯仁（宋代）

杜鹃声裹立东风，山色应怜鬓已蓬。
二麦晓寒新雨后，一年春已落花中。
醉斟浮蚊邀仙客，笑揖飞鸥问钓翁。
檐个万竿君子竹，虚心能得几人同。
齐藉田乐歌 飨神歌
江淹（南北朝）

琼斝既饰。
绣簋以陈。
方燮嘉积。
永毓宵民。
题画
杨光仪（清代）

一篱秋色印寒沙，风味柴桑处士家。不耐骑驴城里去，屋南山下踏槐花。
寄题艾惠夫容膝轩诗
李若水（宋代）

乡人极口夸吾友，夸道新来葺妙居。
东晋风流千载后，南窗潇洒数椽余。
无肠可著犹贪酒，有眼能看肯废书。
记取鲁人学柳下，不须辞米赋归欤。
和詹德秀出南汰二首
王之道（宋代）

晓出东郊路，春霖数尺泥。
湖山供胜赏，花草觅新题。
坐听鸣鸿北，归看落日西。
乍晴何所喜，芳树早莺啼。
殊亭
郭祥正（宋代）

昔人才行殊，亭名至今在。何年复基构，势压鲸鳌背。

中间鄙俗令，元碑遭睚眦。豺狼尔何营，龟螭手亲碎。

甚哉憎疾心，曾不校异代。我将掇其馀，补刻尚可再。

仰瞻天宇宽，俯视江流大。危危一叶舟，故欲万里迈。

差池想遗风，云山有殊态。
二十一日风甚明日梅花无在者独红萼留枝间甚
陈与义（宋代）

昨日梅花犹可攀，今朝残萼便斓班。
群仙已御东风去，总脱绛袂留林间。
初晴复雨感事
韦骧（宋代）

朝晖还复变濛濛，过尽韶华冷落中。媚紫妖红如病悴，也应无暇笑东风。
月俸至
姜特立（宋代）

禄厚君恩重，才疏德性迂。入门随手散，不作守钱愚。
和郡守沈持要赏柑之什三首
陈傅良（宋代）

东都门外问征艘，去国身轻亦太豪。
谁可对床听夜雨，自於同社燕青醪。
不知温诏从天下，又罢幽寻与世遨。
从此宜休堂下梦，顾瞻松柏为谁高。
寄赠永嘉郑先生
华镇（宋代）

荥阳人物世仍有，文雅风流传巳久。广文独步天宝年，才名曾在诸公右。

新诗高陪屈宋游，神翰远与钟王偶。更觉丹青到微妙，独将造化争妍丑。

一封入奏蓬莱宫，三绝题自君王手。当时盛事虽云远，今日高风曾未朽。

亲逢夫子沧海头，重起清芬百年后。倦游不肯依梁苑，尚德自甘耕谷口。

方外聪明已木鸡，人间事变皆刍狗。子云寂寞守儋石，靖节轩昂遗五斗。

不试惟令曲艺工，久幽更觉机神厚。诗情渺与江湘迥，画笔能教鬼神走。

论工子建已知亲，较胜长康未应负。所嗟藻鉴阔楚越，犹使佳名在林薮。

邂逅虽知近岩壑，栖迟尚苦拘尘垢。明明冰玉长在怀，望望烟霞屡骧首。

何日倾心听诵诗，他时洗眼看挥帚。狂歌且寄草堂客，佳句终惭杜陵叟。
寻徐山人遇马舍人
储光羲（唐代）

泊舟伊川右，正见野人归。日暮春山绿，我心清且微。

岩声风雨度，水气云霞飞。复有金门客，来参萝薜衣。
暮冬寄盐城弟二首 其二
刘敞（宋代）

海上春常早，相思正一涯。北风吹雪尽，遥想折梅花。
鮀江秋意
丘逢甲（清代）

海上瀛洲已怕谭，浩然离思满天南。西风一夜芦花雪，鮀浦秋痕上客衫。
封建论
柳宗元（唐代）

天地果无初乎？吾不得而知之也。生人果有初乎？吾不得而知之也。然则孰为近？曰：有初为近。孰明之？由封建而明之也。彼封建者，更古圣王尧、舜、禹、汤、文、武而莫能去之。盖非不欲去之也，势不可也。势之来，其生人之初乎？不初，无以有封建。封建，非圣人意也。

彼其初与万物皆生，草木榛榛，鹿豕狉狉，人不能搏噬，而且无毛羽，莫克自奉自卫。荀卿有言：“必将假物以为用者也。”夫假物者必争，争而不已，必就其能断曲直者而听命焉。其智而明者，所伏必众，告之以直而不改，必痛之而后畏，由是君长刑政生焉。故近者聚而为群，群之分，其争必大，大而后有兵有德。又有大者，众群之长又就而听命焉，以安其属。于是有诸侯之列，则其争又有大者焉。德又大者，诸侯之列又就而听命焉，以安其封。于是有方伯、连帅之类，则其争又有大者焉。德又大者，方伯、连帅之类又就而听命焉，以安其人，然后天下会于一。是故有里胥而后有县大夫，有县大夫而后有诸侯，有诸侯而后有方伯、连帅，有方伯、连帅而后有天子。自天子至于里胥，其德在人者死，必求其嗣而奉之。故封建非圣人意也，势也。

夫尧、舜、禹、汤之事远矣，及有周而甚详。周有天下，裂土田而瓜分之，设五等，邦群后。布履星罗，四周于天下，轮运而辐集；合为朝觐会同，离为守臣扞城。然而降于夷王，害礼伤尊，下堂而迎觐者。历于宣王，挟中兴复古之德，雄南征北伐之威，卒不能定鲁侯之嗣。陵夷迄于幽、厉，王室东徙，而自列为诸侯。厥后问鼎之轻重者有之，射王中肩者有之，伐凡伯、诛苌弘者有之，天下乖戾，无君君之心。余以为周之丧久矣，徒建空名于公侯之上耳。得非诸侯之盛强，末大不掉之咎欤？遂判为十二，合为七国，威分于陪臣之邦，国殄于后封之秦，则周之败端，其在乎此矣。

秦有天下，裂都会而为之郡邑，废侯卫而为之守宰，据天下之雄图，都六合之上游，摄制四海，运于掌握之内，此其所以为得也。不数载而天下大坏，其有由矣：亟役万人，暴其威刑，竭其货贿，负锄梃谪戍之徒，圜视而合从，大呼而成群，时则有叛人而无叛吏，人怨于下而吏畏于上，天下相合，杀守劫令而并起。咎在人怨，非郡邑之制失也。

汉有天下，矫秦之枉，徇周之制，剖海内而立宗子，封功臣。数年之间，奔命扶伤之不暇，困平城，病流矢，陵迟不救者三代。后乃谋臣献画，而离削自守矣。然而封建之始，郡国居半，时则有叛国而无叛郡，秦制之得亦以明矣。继汉而帝者，虽百代可知也。

唐兴，制州邑，立守宰，此其所以为宜也。然犹桀猾时起，虐害方域者，失不在于州而在于兵，时则有叛将而无叛州。州县之设，固不可革也。

或者曰：“封建者，必私其土，子其人，适其俗，修其理，施化易也。守宰者，苟其心，思迁其秩而已，何能理乎？”余又非之。

周之事迹，断可见矣：列侯骄盈，黩货事戎，大凡乱国多，理国寡，侯伯不得变其政，天子不得变其君，私土子人者，百不有一。失在于制，不在于政，周事然也。

秦之事迹，亦断可见矣：有理人之制，而不委郡邑，是矣。有理人之臣，而不使守宰，是矣。郡邑不得正其制，守宰不得行其理。酷刑苦役，而万人侧目。失在于政，不在于制，秦事然也。

汉兴，天子之政行于郡，不行于国，制其守宰，不制其侯王。侯王虽乱，不可变也，国人虽病，不可除也；及夫大逆不道，然后掩捕而迁之，勒兵而夷之耳。大逆未彰，奸利浚财，怙势作威，大刻于民者，无如之何，及夫郡邑，可谓理且安矣。何以言之？且汉知孟舒于田叔，得魏尚于冯唐，闻黄霸之明审，睹汲黯之简靖，拜之可也，复其位可也，卧而委之以辑一方可也。有罪得以黜，有能得以赏。朝拜而不道，夕斥之矣；夕受而不法，朝斥之矣。设使汉室尽城邑而侯王之，纵令其乱人，戚之而已。孟舒、魏尚之术莫得而施，黄霸、汲黯之化莫得而行；明谴而导之，拜受而退已违矣；下令而削之，缔交合从之谋周于同列，则相顾裂眦，勃然而起；幸而不起，则削其半，削其半，民犹瘁矣，曷若举而移之以全其人乎？汉事然也。

今国家尽制郡邑，连置守宰，其不可变也固矣。善制兵，谨择守，则理平矣。

或者又曰：“夏、商、周、汉封建而延，秦郡邑而促。”尤非所谓知理者也。

魏之承汉也，封爵犹建；晋之承魏也，因循不革；而二姓陵替，不闻延祚。今矫而变之，垂二百祀，大业弥固，何系于诸侯哉？

或者又以为：“殷、周，圣王也，而不革其制，固不当复议也。”是大不然。

夫殷、周之不革者，是不得已也。盖以诸侯归殷者三千焉，资以黜夏，汤不得而废；归周者八百焉，资以胜殷，武王不得而易。徇之以为安，仍之以为俗，汤、武之所不得已也。夫不得已，非公之大者也，私其力于己也，私其卫于子孙也。秦之所以革之者，其为制，公之大者也；其情，私也，私其一己之威也，私其尽臣畜于我也。然而公天下之端自秦始。

夫天下之道，理安斯得人者也。使贤者居上，不肖者居下，而后可以理安。今夫封建者，继世而理；继世而理者，上果贤乎，下果不肖乎？则生人之理乱未可知也。将欲利其社稷以一其人之视听，则又有世大夫世食禄邑，以尽其封略，圣贤生于其时，亦无以立于天下，封建者为之也。岂圣人之制使至于是乎？吾固曰：“非圣人之意也，势也。”
方上人持钵乞颂
释正觉（宋代）

卷衣破晓下连城，意欲分炊往上方。
僧钵饭归三篾饱，蜂房蜜合百华香。
柳丝莺友调唇滑，云锦人家照眼光。
应变纵横看伎俩，随身干木惯逢场。
夜半舟发丹阳
陈高（元代）

舟子贪风顺，开帆半夜行。
天寒四野静，水白大星明。
长铗归何日？浮萍笑此生。
柁楼眠不稳，起坐待鸡鸣。
杭州杂诗和林石田
汪元量（宋代）

蹑足封韩信，剖心嗔比干。
河山千古泪，风雨一番寒。
世指鹿为马，人呼鸟作鸾。
江头潮汹汹，城脚水漫漫。
送人之汉上
周弼（宋代）

旧来边塞自多尘，瘦草寒花强作春。
见说连年更悽怆，乱萤随趁鬼迷人。
百井路山桃盛开
韩琦（宋代）

漫岭夭桃树，无人亦自开。云霞深隐洞，锦绣远成堆。

生意惊樵斧，芳情谢宴杯。莫迷行客路，不似武陵回。
山行
陆蓨（清代）

独行披荒丛，信步得异境。山色净杉柳，泉声寒藻荇。

恍疑石屋中，疏磬烟萝暝。欲问无人家，夕阳照孤影。
鱼中素
元稹（唐代）

重叠鱼中素，幽缄手自开。斜红馀泪迹，知著脸边来。
寒鸦
顾龙裳（清代）

一黑障空阔，相衔了不分。回翔如弄影，叫噪自呼群。

寒羽常依日，单飞未拂云。北风吹汝急，叶落正纷纷。
上梁尚书生辰
陈棣（宋代）

破晓霜晴快活天，少微光彩焕台躔。
来往紫府飞仙窟，生作皇台间世贤。
勋业定应铭鼎鼐，仪容端合珥貂蝉。
外台旧事今重睹，又致升平五百年。
御命郊劳使客，船过崇德县三首
杨万里（宋代）

水面光浮赤玉盘，也应知我牵尖寒。
满河圭璧无人要，吹入诗翁冻笔端。
和陈莹中了斋自警六绝
杨时（宋代）

画前有易方知易，历上求玄恐未玄。
白首纷如成底事，蠹鱼徒自老青编。
送子文赴阙
彭汝砺（宋代）

槿花时态甘相失，金玉交情喜独亲。慷慨有心探虎穴，邅回无计附龙鳞。

君方奋翼青冥上，我即潜舟寂寞滨。从事功名有馀力，勉为书寄考槃人。
题河中亭子
薛能（唐代）

河擘双流岛在中，岛中亭上正南空，蒲根旧浸临关道，

沙色遥飞傍苑风。晴见树卑知岳大，晚闻车乱觉桥通。

无穷胜事应须宿，霜白蒹葭月在东。
从柯桥夜归郡城
李麟吉（清代）

天影堕湖水，群星拥棹飞。夜深船过少，市远柝传稀。

破浪鸥惊梦，随风萤落衣。谁家人不寐，镫火出柴扉。
霜花
谷宏（明代）

皎皎流辉灿玉英，九天繁露似凝成。方疑赵璧明还洁，若比骊珠色更清。

隋苑琼花无莹彩，唐宫玉蕊少光明。化工若使应长在，宛洛芳春第一名。
偈颂七十六首
释师范（宋代）

万籁沉沉，孤月团团。
叶零零兮山瘦，风萧萧兮夜寒，
不知谁共倚栏干。
送岑克图刈稻东安
王邦畿（明代）

问子去何边，清江欲放船。言从西岸口，遥指东安田。

里社千年圣，农桑五亩贤。有怀沮溺传，期共犁云烟。
和罗權丞至日雪韵
刘宰（宋代）

台上五云纪，宫中一线添。
巧开三白瑞，幻出六花监。
宿麦犹期润，前山已见尖。
应怜贵公了，索句久巡檐。
至日夜坐怀伯皋
韩淲（宋代）

故人何在在乾封，想见书灯焰吐虹。节物正随云物转，君心应与我心同。

梅花未有水边蕊，枫叶已无山外丛。何日持杯相劳苦，夜长霜重听鸣鸿。
和田望再赋暑雪轩
王澧（宋代）

层轩高栋与云侵，照眼嵯峨雪满岑。寒入栏干欺畏日，烟横图画失遥林。

雍容樽俎开金地，模写风光要玉音。万里岷峨今更重，太平藩翰作喉襟。
水调歌头 其三 别其年次淡心韵
吴绮（清代）

如尔才华好，天意岂徒然。如何湖海飘泊、无处问苍天。

十载武昌寒月，一夜文园秋雨，灯下舞龙泉。言别河梁上，泪落酒樽前。

贫孺子，寒范叔，漫求怜。丈夫豪气、自应举步有云烟。

谁似长卿词赋，领取邺候宰相，好向古今传。君去莫复问，吾道定逢年。
戚氏 归自白门，绿阴满径，流莺睍睆，好音动人，率然赋之，不自知其言之长也。
庄棫（清代）

看花回。又看新绿护楼台。几处轻阴，昼长无事，去徘徊。

尘埃。点苍苔。芳心撩乱碧云钗。消魂连番花信，向人蜂蝶自飞来。

斗草情绪，寻花心事，个侬谁共衔杯。记筵陈夏屋，香满春殿，羯鼓频催。

螺黛浅画蛾眉。朱颜渐老，宝镜又慵开。游丝绕，旧欢休忆，倦眼徐揩。

遣幽怀。薄霭翠幕四垂，似水静悄空阶。脆圆荐酒，沁齿流酸，结子还有青梅。

百啭流莺巧，任啼鴂老，听杜鹃哀。怊怅高楼影事，共文箫、宛转韵幽谐。

一般斗酒双柑，竹林深处，招隐人何在，枉早春、游冶花如海，思往事、空令愁埋。

惨绿衣、手自亲裁。奈流光、迅速信音乖。想方塘外，钿车稳卧，缓送轻雷。
将如会稽用允迪韵留别子我诸公一首
刘一止（宋代）

对酒休悲落木秋，霜花犹足当传筹。每怜别赋空多感，晚信离传并是忧。

盏底圣贤何足论，眼中泾渭正争流。时危忍袖经纶手，行见聘书如鹤头。
次本斋韵
牟巘（宋代）

怪底膺门稚子欢，倒衣迎拜病犹堪。
喜看诗卷牛腰大，惭说踏车鸦尾衔。
风谊薄云谁得似，云泥被径我增惭。
新年精力知强健，酬答端能日百函。
送菜徐秀才 其三
李新（宋代）

黄精末有积雪，晚菘犹带寒烟。虽辜主父九鼎，不减何郎万钱。
汲清泉渍奇石置熏炉其后香烟被之江山云物居然有万里趣因作四小诗 其一
朱熹（宋代）

晴窗出寸碧，倒影媚中川。云气一吞吐，湖江心渺然。
折杨柳歌三首 其一
许虬（清代）

柳条三尺长，明日清明节。江南小儿女，采作流苏结。
已亥杂诗 150
龚自珍（清代）

里门风俗尚敦庞，年少争为齿德降。
桑梓温恭名教始，天涯何处不家江。
尤美轩
程迥（宋代）

儒贤不自居，远慕六一翁。洞岩天下奇，超出滁山峰。

郁积秀和气，钟我盖世公。冰玉相辉映，盛事古无同。

公今忽乘箕，而我来自东。列炬照幽远，扪萝扣玲珑。

阳崖能夺景，阴岫自藏风。巉绝异状至，淙激洑流通。

须臾钟磬发，乃得梵王宫。亭制亦云旧，远日增凭空。

禅老霜颠毛，历历记前踪。名儒天一涯，怅仰无欢悰。

诸友命之赋，万象骄莫从。异时怜湛辈，名托岘山崇。
帅寄诗再次韵
陈造（宋代）

才力高下岐云泥，龟镜国老乳臭儿。
纷纷过眼败人意，棘端觅猴毛不皮。
江西久无金华伯，平水未识元微之。
府公牙颊著天籁，吮漱濩武鸣咸池。
江城屡雪传新作，梁园赋客让环奇。
振两文忠旧号令，赤手破敌无所持。
小人拜赐但袖手，匪报未办瑶华诗。
题怪石
董将（宋代）

兹山翠成城，峭骨乃如许。
化工妙融结，石罅走青乳。
当年女娲氏，炼此不及补。
嵒嵒至於今，丈室枕其股。
我来手摩挲，松阴日亭午。
初疑道士羊，亦类交毂虎。
坐久饥肠鸣，试作先生煮。
重九
洪皓（宋代）

马鞍山会异龙山，暮节登高作等闲，
不逐沲人存静观，唯依达士叩玄关。
箭穿化鹤君何在，书寄宾鸿使未还。
引领庭闱方寸乱，倚松对菊涕潸潸。
寄题隐静三首
吴芾（宋代）

向来连岁守江城，到处题诗满户庭。
独欠兹山一转语，倩师与我谢山灵。
李光弼
徐钧（宋代）

间关百战佐中兴，料敌行师妙若神。
可惜罹谗终恨死，伤心不见白头亲。
观柳殿丞家藏竹柏图
郭祥正（宋代）

君实名卿孙，妙画箧所聚。壁间四幅画，收尽苍洲趣。

瘦柏盘大石，雪霜迥不惧。举斧挥栋材，未辨在缣素。

离披老竹梢，直裂见枯处。凤凰欲来巢，俯视犹屡顾。

壮观殊未已，白日去还暮。愁怀起窗壁，注目乱烟雾。

烦君灯烛张，免我颜色沮。乃知顷刻意，直有千载寓。
姚晋卿溪阁行
陈藻（宋代）

南院观溪心已清，萦纡更上阁中行。
西窗车马市桥横，东窗远山云雾生。
日斜沙石浅可数，半夜轰雷驱猛雨。
农圃嘈嘈春水高，谁得身閒延客歌。
醉后下阶齐拍手，长株矮树排花柳。
主人更要双眸宽，去年拄杖寻长安。
一行一处狂呼去，日日芳园大如许。
买地此多直几金，千屏万障为墙堵。
西湖览毕归兴忙，川无大小人相羊。
清风明月淛江有，酒廉鱼贱输吾乡。
行行重行行
佚名（两汉）

行行重行行，与君生别离。
相去万余里，各在天一涯。
道路阻且长，会面安可知？(知 一作：期)
胡马依北风，越鸟巢南枝。
相去日已远，衣带日已缓。
浮云蔽白日，游子不顾反。
思君令人老，岁月忽已晚。
弃捐勿复道，努力加餐饭。
杂兴十首以贫坚志士节病长高人情为韵
陆游（宋代）

仕宦遍四方，每出归愈贫，寒暑更质衣，笑倒邻里人。
今年作史官，坐糜太仓陈；无如思归何，日夜望绝麟。
区区牛马走，龊龊虮虱臣，恩深老不报，肝胆空轮囷。
月夕
李商隐（唐代）

草下阴虫叶上霜，朱栏迢递压湖光。

兔寒蟾冷桂花白，此夜姮娥应断肠。
挽仁宗皇帝词 其三
胡宿（宋代）

七月朝同轨，千龄讫此辰。霜华清禁仗，云气护灵輴。

凤篆惊遗札，龙颜感旧真。更思群玉宴，血泪洒孤臣。
七夕
荣光世（清代）

无限离情诉碧波，迢迢银汉意如何。人间莫乞天孙巧，巧似天孙恨转多。
中渡
刘子翚（宋代）

渡南渡北是长亭，沙上行人立马情。
回首若无烟树隔，只应犹望见高城。
兵乱后自嬄杂诗 其五
吕本中（宋代）

碣石豺狼种，长驱出不虞。是谁遗此贼，故使乱中都。

官府室如磬，人家锥也无。有司少恩惠，何忍复追呼。
追次西涯先生寄题叠嶂楼
邵宝（明代）

涯老题诗在，居然见此楼。书邮何日到，碑刻几人留。

树色分淮甸，江声接楚流。吾登方恨晚，谁赋不悲秋。

六代孤鸿没，三山片石浮。村墟多佛塔，野水有渔舟。

吴越连诸郡，荆扬跨两州。岁年齐始建，风景白曾游。

谢眺亭偏古，严陵石最幽。傥非公一语，千载若为酬。
送文潜归因成一绝奉寄
吕本中（宋代）

水天空阔片帆开，野岸萧条送骑回。重到张公泊船处，小亭春在锁青苔。
瓶鞠
孔继涵（清代）

一花如高人，俯仰谢冠盖。一花如好女，丰神流衣带。

淡者非枯槁，浓者非粉黛。高吟诗一草，薄醉与之会。
论诗绝句三十首 其十
赵清瑞（清代）

六代竞华腴，中尚含古意。秋水濯芙蓉，我爱天然丽。
贺新郎·了却儿痴外
吴潜（宋代）

了却儿痴外。撰园林、亭台馆榭，谩当吾世。红楯朱桥相映带，人谩百花丛里。更依约、垂杨衬水。桧柏芙蓉橙桂菊，也还须、收拾秋冬意。闲坐久，忽惊起。繁华寂寞千年地。便渊明、桃源记谩，几人知此。双手上还银菟印，趁得东风行李。看鄮岭、鄞江澄霁。从此归欤无一欠，但君恩、天大难酬耳。嗟倦鸟，投林志。
燕岩游罢与岩主话别
白玉蟾（宋代）

西风吹作此岩游，满目松筠翠欲流。
玉燕不飞明月夜，石种一振晓霜秋。
惜乎分水便南北，忽尔回头欲去留。
且去人间办丹料，却来山顶结茆休。
送郑居之
赖铸（宋代）

窗前落叶正萧萧，夜雨寒灯共寂寥。
君是居人余是客，明朝相候合江桥。
自连江赴守鄱阳黄原道中作
李弥逊（宋代）

海角三年一梦成，北来重听偃溪声。凝云带雨留愁住，茂树随山送客行。

粳稻沿崖畦上下，茅茨枕谷路纵横。莫从马腹消双髀，此地真堪老此生。
日落江上作
释今沼（明代）

垂钓碧溪静，日落烟波生。疏柳三五株，但闻寒鸟声。

方念徒侣少，复对秋水清。我欲乘沧洲，惜此舟楫轻。

扣舷且狂歌，悒悒还西征。
涪州得山胡次子由韵山胡善鸣出黔中
苏轼（宋代）

终日锁筠笼，回头惜翠茸。
谁知声𠵾𠵾，亦自意重重。
夜宿烟生浦，朝鸣日上峰。
故巢何足恋，鹰隼岂能容！
支提禅寺
郑鬲（宋代）

旧锡千峰里，空门壮大观。
雨馀双屐冷，风杪一灯寒。
蜗篆团真偈，龙沙绝野干。
婆娑参佛果，登眺已忘餐。
一室
郑会（宋代）

坐眠惟一室，贫与病相依。
风急夜沽酒，月明秋捣衣。
异乡身是寄，久客事俱非。
忽忽谁可语，满庭黄叶飞。
秦州北山观留诗
吕岩（唐代）

石池清水是吾心，刚被桃花影倒沉。

一到邽山宫阙内，销闲澄虑七弦琴。
题靖节祠 其一
孙勴（宋代）

先生拂衣归柴桑，视时富贵犹秕糠。义心耻食易代粟，督邮于我何低昂。
行部高阳遇河决不浸三板遂成二首 其一
王世贞（明代）

投马虚疑楗石成，射蛟或恐海神惊。陆沈玄圃千峰细，天倒黄河万堞平。

渐老中原鱼沸郁，欲归南极虎纵横。浊醪谁是高阳侣，遥夜穷愁白发生。
送杨骥秀才归鄱阳
王安石（宋代）

客舍风尘弊彩衣，悲吟重见雁南飞。
荆山和氏方三献，太学何南且一归。
旷野已寒谙独宿，长年多难惜分违。
巾箱所得皆幽懿，亦见乡人为发挥。
遣兴
陆游（宋代）

酒量愁翻减，诗声老转低。
日高羹马齿，霜冷驾鸡栖。
已判功名迕，宁论簿领迷。
赖无权入手，软弱实如泥。
客舍夜闻吴讴有怀南湖
张镃（宋代）

屋漏灯垂粟，墙欹螾唱丛。
断编非径捷，隅座且丞聋。
歌听鱼蛮子，盟寒水勃公。
明知今夜梦，清杀苇间篷。
喜雨
郭祥正（宋代）

阴云海上来，飘风亦随至。填空翻猛雨，溢溜迸平地。

岂惟滋稼穑，高视扫瘴疠。群山各藏晦，万壑恣吞噬。

蚊蝇暂驱除，草木起憔悴。榕枝碧如染，荔子红欲坠。

呼儿索杯盘，四体袭凉气。丰年固有兆，此雨信嘉瑞。

一人尧舜圣，三公夔卨备。阴阳兹调和，乐饮真吾事。
大德二年戊戌正月梅始花
徐瑞（宋代）

老树冰霜晚，孤花天地心。翛然怀远韵，相对意弥深。
龙潭寺
赵崇杰（宋代）

欲觅龙潭何处是，青山影里见浮图。红蕖映日真花藏，碧水涵浮莹玉壶。

已放源流通北海，未饶风物说西湖。侍中庵外多闲地，容我他年卜筑无。
鹊桥仙（题烟火簇）
詹无咎（宋代）

龟儿吐火。鹤儿衔火。药线上、轮儿走火。十胜一斗七星球，一架上、有许多包裹。梨花数朵。杏花数朵。又开放、牡丹数朵。便当场好手路歧人，也须教、点头咽唾。
怀旧诗九首 其五 伤虞炎
沈约（南北朝）

东南既擅美，洛阳复称才。携手同欢宴，比迹共游陪。

事随短秀落，言归长夜台。
高宗郊前朝献景灵宫二十一首
真宗（宋代）

普淖既荐，苾芬孔时。
神嗜而顾，有来燕娭。
飨矣将入，载钦载祗。
展诗以侑，益臻厥熙。
谢蕴文荠菜馄饨
晁说之（宋代）

无奈国风怨，荠荼论苦甘。
王孙旧肥羜，汤饼亦多惭。
成都遨乐诗二十一首 其十七 伏日会江渎池
田况（宋代）

长空赤日真可畏，三庚遇火气伏藏。温风淟涊郁不开，流背汗浃思清凉。

江渎祠前有流水，欢注蓄泄为池塘。沈沈隆厦压平岸，好树荫亚芙蕖香。

登舟命酒宾朋集，逃暑大饮宜满觞。丝竹聒耳非自乐，肆望观者如堵墙。

吾侪未能免俗累，近日颇困炎景长。今晨纵游不觉暮，形为外役暑亦忘。

岂如高斋涤百虑，危坐自造逍遥乡。
哭处默上人
裴说（唐代）

凄凉繐幕下，香吐一灯分。斗老输寒桧，留闲与白云。

挈盂曾几度，传衲不教焚。泣罢重回首，暮山钟半闻。
题洞霄宫
周文璞（宋代）

久知灵境无缘到，今被春风引得来。
上帝殿头闻雨过，仙人石得欠花开。
便烧沈水礼三拜，快引流霞釂一杯。
落日断霞催去紧，掉巾只等白鸦回。
罢县解归途中闻子规三首
曾丰（宋代）

轻舍柴桑悔欲追，虽无所激亦谋归。
子规大似相知浅，犹虑渊明未见机。
春景 吹面
刘辰翁（宋代）

寒曾欺我倒，今日是和风。吹面浓春酒，开怀受化工。

未知来暖律，政似识癯翁。大袖犹堪满，衰颜欲更红。

鬓如新柳动，鼻与暗香通。天上知何信，千花一笑中。
句 其二
刘宗孟（宋代）

气润梅蒸雨，阴浓柳郁烟。夏深卢橘熟，花尽海棠妍。
春雪
宋祁（宋代）

迟旭收天宇，层阴糅雪英。
傍階聊积玉，妆树旋消琼。
越驿兼梅坠，章台代絮萦。
风回飞自急，池暖白犹轻。
晓溜承隅滴，寒澌逼沼生。
持杯一相劳，膏脉趁春耕。
王克仲孝廉佳诗见存用韵却寄
陈子壮（明代）

晨星遥望叹朋簪，永夜曾陪玉麈谈。为问千金市燕骏，何如匹麈走吴骖。

张凭勃窣才还健，言子精华笔更酣。莫讶新篇不成和，故人萧瑟赋江南。
船头
韩偓（唐代）

两岸绿芜齐似翦，掩映云山相向晚。

船头独立望长空，日艳波光逼人眼。
老君十六变词 其十
佚名（隋代）

十变之时。生在东南出风门。尽出天道安山川。置立五岳集灵仙。

吹嘘寒暑生万民。烦气众生人得真。置立五藏施心神。

动作六神能语言。有生有死须臾间。如水东流何时还。

邂逅相代不得停。何不习善求长生。槃散流俗入胶盆。

不能免离丧子身。欲求度世于中禅。搦心不坚固仙根。

音聋音哑都不伦。由子前身谤经文。论说道士毁圣人。

在恶必报受罪缘。但勤自责莫怨天。
山中月夜
释文珦（宋代）

秋月满疎林，林影自零乱。
白猿啼一声，山空夜将半。
偈颂一百三十六首
释惟一（宋代）

摩耶昔产一声铁，无可名之名悉达。
拟铁金躯铸不成，无端铸成一大错。
错错，至今累我东土人，
年年转洗转埃尘。
挽师叔理 其三
牟巘（宋代）

四海东坡老，平生秦太虚。神游已冥漠，坐念更欷歔。

手墨看犹湿，心期炯未疏。堪怜畴昔语，腹痛勿驱车。
古南苑
马之纯（宋代）

当时南苑最新奇，胜似其他东复西。多少园亭行不到，从横石径动成迷。

香风十里荷花荡，翠影千行柳树堤。伊被何人曾借住，端如误入武陵溪。
陪厉寺丞赏芍药
戴复古（宋代）

黄堂开宴领佳宾，白鹭青原景一新。
寄兴江山擅名胜，折冲樽俎静风尘。
酴醾压架垂垂老，芍药翻阶楚楚春。
爱梅栽竹平生语，吐出清风六月凉。
送刘通政参议转北大理少卿
湛若水（明代）

春冈好春冈，春冈吾爱之。一名为春台，阳德镇熙熙。

春生变秋杀，仁义贵兼资。目君去之矣，宁不令人思？

廷尉天下平，平心君莫疑。圣主具一德，皋陶在唐虞。
乌衣巷
任希夷（宋代）

羊车暇日劳挥麈，玉树春风自满庭。欲问乌衣旧时事，静无秋燕有秋萤。
上崔相百忧章（时在浔阳狱）
李白（唐代）

共公赫怒，天维中摧。鲲鲸喷荡，扬涛起雷。鱼龙陷人，
成此祸胎。火焚昆山，玉石相硾。仰希霖雨，洒宝炎煨。
箭发石开，戈挥日回。邹衍恸哭，燕霜飒来，微诚不感。
犹絷夏台。苍鹰搏攫，丹棘崔嵬。豪圣凋枯，王风伤哀。
斯文未丧，东岳岂颓。穆逃楚难，邹脱吴灾。见机苦迟，
二公所咍。骥不骤进，麟何来哉。星离一门，草掷二孩。
万愤结习，忧从中催。金瑟玉壶，尽为愁媒。举酒太息，
泣血盈杯。台星再朗，天网重恢。屈法申恩，弃瑕取材。
冶长非罪，尼父无猜。覆盆倘举，应照寒灰。
东园产芝秋暑未能往观先成一律柬二兄
曹源郊（清代）

步屟山岩日夕宣，精神相感产神芝。种分仙圃三枝秀，气合灵机五色奇。

石上盘根云作护，溪边映彩玉为姿。明朝拟约来相访，可许琼浆啜一匙。
南堂八绝句 其八
邹浩（宋代）

绿竹不应忘旧好，黄花还拟结新交。栏边醉倒非吾事，只爱金英媲玉梢。
致轩赵使君领客及妻子入山即事原韵
释道璨（宋代）

戴家湖上宅，近市有山林。
雨足四郊润，云低尽日阴。
竹疏和翠减，松老受春深。
留得行窝往，楼头午漏沉。
送雷从龙见宣守
释德洪（宋代）

子苍布衣昨日脱，今日便校秘阁书。勿惊韩雷相隐显，今来古孙名姓俱。

君看守道已华国，先生徂徕犹把锄。嗟君六丧寄空馆，富人满前那可拣。

坏衣悬鹑无一钱，想像郭公四十万。青云故人气如春，解令寒谷生和珍。

江浦买舟春水生，片帆何日到宣城。府中若见空青老，从渠为觅诗遗藁。
秋日送客至潜水驿
刘禹锡（唐代）

候吏立沙际，田家连竹溪。
枫林社日鼓，茅屋午时鸡。
鹊噪晚禾地，蝶飞秋草畦。
驿楼宫树近，疲马再三嘶。
和卢直院秋怀
戴栩（宋代）

因秋又动长年情，老却於秋分外清。
病骨汗销衣亦健，水窗影净日添明。
有声无谱寒蛩切，似定还狂暮叶轻。
不为鲈鱼未归得，问言微宦欲何成。
忆皎然上人
李端（唐代）

未得从师去，人间万事劳。云门不可见，山木已应高。

向日开柴户，惊秋问敝袍。何由宿峰顶，窗里望波涛。
中岩十八咏 其一 慈姥岩
晁公溯（宋代）

栖岩既下集，宾天复上征。八子似荀氏，中当有慈明。
九日海天阁
鄂尔泰（清代）

秋气郁佳哉，秋鸿归去来。百年元是客，万里独登台。

黄叶寺前雨，茱萸江上杯。海天寥阔际，何处是蓬莱？
罗山闻警，间道斗六门入水沙连途中口占
陈肇兴（清代）

半生山水有奇缘，避乱犹过万岭巅。一箭路穿牛触口，千盘身入水沙连。

每从石磴登群峭，忽讶篮舆欲上天。万树松楠相映绿，午风吹出翠微边。
桃源
刘子翚（宋代）

桃花深处蜜蜂喧，山近前峰鸡犬村。若有胡麻泛流水，武夷转作武陵源。
示徒
释原妙（宋代）

学道如撑逆水舟，篙篙著力莫随流。
忽然失脚翻身去，踏断寒江月一钩。
题东丁水
黄庭坚（宋代）

古人题作东丁水，自古东丁直到今。
我为改名方响洞，要知山水有清音。
醉蓬莱
秦观（宋代）

见扬州独有，天下无双，号为琼树。占断天风，岁花开两次。九朵一苞，攒成环玉，心似珠玑缀。瓣瓣玲珑，枝枝洁净，世上无花类。冷露朝凝，香风远送，信是琼瑶贵。料得天宫有，此地久难留住。翰苑才人，贵家公子，都要看花去。莫吝金钱，好寻诗伴，日日花前醉。
题黄公望烟树溪亭小幅
弘历（清代）

日日身在画中行，何用行幐携画卷。以画證境妙趣多，此中会心良不浅。

小幅周方不逾尺，纵目顿有千里远。惨澹经营素所工，岂是造物传粉本。

溪亭四柱俯清流，背树稍露横云巘。晴烟浩荡望无涯，桥边村墅依微辨。

山环水抱别一天，胜处卜居真复善。悦心亭前波映心，招提寺侧峰来眼。

到底还输画里兼，大痴首肯吾精辩。